Anna Bergerová

Anna Bergerová, rod. Daňová (* 3. marec 1930, Habura – † 19. február 2024, Bratislava) bola slovenská účastníčka protifašistického odboja za 2. svetovej vojny. Pôsobila v partizánskom zväzku Čapajev.

 Život 
Anna Bergerová mala dvoch bratov a sestru. Počas vojny sa jej bratia zapojili do protifašistického odboja v okupovaných Čechách a Morave. Zbytok rodiny vrátane Anny žil v rodnej obci.

Keď sa v lete 1944 v Habure objavili slovenskí vojaci poľnej, tzv. východoslovenskej armády, niektorých z nich Bergerovci ubytovali vo svojom dome a Anna rada počúvala ich príbehy. No 31. augusta 1944 sa všetko zmenilo. Slovenskí vojaci odišli k partizánom nakoľko dostali správu o blížiacich sa Nemcoch. Keď Nemci obsadili dedinu a ubytovali sa v ich dome, Anna spoločne so sestrou Máriou a mamou taktiež odišli k partizánom. Neskôr pôsobili v partizánskom zväzku Čapajev.

A zatiaľ čo matka opravovala oblečenie. Anna pôsobila ako ošetrovateľka a spoločne so sestrou Máriou pracovali ako spojky, pašovali muníciu a zbierali informácie o okupantoch. Poznala sa s náčelníkom štábu čapajevovcov Ľudovítom Kukorellim.
alt=Anna Bergerová medzi rodákmi, ktorí sa zapojili do protifašistického boja.|náhľad|Obec Habura. Pamätná tabuľa so zoznamom mIestnych obyvateľov, ktorí sa vstupom do 1. Ćesko-slovenského armádneho zboru zapojili do protifašistického boja. Anna Bergerová v ľavom stĺpci tretia zhora.
Po prechode zväzku cez front v poslednej dekáde novembra 1944 naďalej pôsobila ako ošetrovateľka už na oslobodenom území. Ošetrovala ranených vojakov, partizánov a bývalých väzňov, ktorí sa vracali z koncentračných táborov.

O konci vojny sa Anna dozvedela v Humennom, keď pred kaštieľ v Humennom prišiel chlapec a začal rečniť, že ide z Košíc, kde sa oslavuje. Oslavovalo sa už aj v Michalovciach a po jeho slovách sa začalo oslavovať aj v Humennom.

 Po vojne 
Po skončení vojny Anna vyštudovala gymnázium v Humennom, Právnickú fakultu Univerzity Komenského v Bratislave, bola funkcionárkou Slovenského zväzu žien, poslankyňou národného výboru a aktívne sa angažovala v spoločenskom a politickom živote aj v čase dokumentovania, kedy bola na dôchodku a žila s manželom v Bratislave.

Anna Bergerová zomrela 19. februára 2024. Pohreb sa konal 22. februára 2024 na cintoríne Slávičie údolie v Bratislave.

 Zaujímavosti 
 Fotografia Anny ešte pod dievčenským menom Daňová, ako ošetrovateľky v partizánskom zväzku Čapajev sa nachádza na strane 132 v knihe Slovenský partizánsky zväzok Čapajev od Heleny Pažurovej.
 Jej najstarší brat Vasiľ bol vo veku 28 rokov dva dni pred kapituláciou nacistického Nemecka umučený v Prahe.

 Ocenenia 
Roku 2025 jej prezident Peter Pellegrini udelil štátne vyznamenanie Rad Ľudovíta Štúra II. triedy in memoriam - za mimoriadne zásluhy o demokraciu a jej rozvoj, ľudské práva a slobody a ich ochranu.

 Referencie 

Kategória:Osobnosti z Habury
Kategória:Slovenskí partizáni
Kategória:Osobnosti SNP
Kategória:Absolventi Právnickej fakulty Univerzity Komenského v Bratislave
Kategória:Držitelia Radu Ľudovíta Štúra II. triedy